Verdagte aangekeer oor Upington-man se doodArgieffoto: Kent Williamson ŉ 34-jarige man is Dinsdagoggend vroeg in hegtenis geneem in verband met die moord op Frikkie Rademeyer (72) van Upington in die Noord-Kaap. Kapt. Sergio Kock, woordvoerder van die polisie, het in ŉ verklaring gesê die verdagte is by ŉ huis in Rosedale, Upington, aangekeer toe speurders inligting opgevolg het. Maroela Media het vroeër berig die polisie het op 26 Januarie 2019 omstreeks 11:00 ŉ berig van Rademeyer se bure ontvang oor ŉ moontlike inbraak. Beamptes het hom dood aangetref in die gang van sy huis in Middelpos. Hy het verskeie steekwonde aan sy bors gehad. Die verdagte sal binnekort in die Upington-landdroshof verskyn op aanklag van roof en moord. Rademeyer was ŉ geliefde inwoner van die distrik.